[{"text_idx": "#000000", "text": "Pri la vivo de la mondfama sciencisto Alberto Ejns\u0302tejno estas multaj libroj, sciencaj studoj kaj esploroj, sed pri la vivo de lia unua edzino Mileva Maric\u0302 oni tre malmulte scias. Nun la Esperanto-legantoj havas la bonegan eblecon ekscii detalojn pri la vivo kaj agado de unu rimarkinda neordinara virino \u2013 Mileva Maric\u0302, kiu estis edzino de Alberto Ejns\u0302tejno kaj kiu estis kun li, kiam la granda sciencisto faris kaj aperigis siajn plej valorajn sciencajn verkojn."}, {"text_idx": "#000001", "text": "La libro En la ombro de Alberto Ejns\u0302tejno de profesorino Desanka \u0110uric\u0301-Trbuhovic\u0301 estas tradukita en multajn lingvojn. En 1982 g\u0302i aperis en germana traduko en Zuriko; el la germana oni tradukis g\u0302in en la francan, kaj poste g\u0302i aperis en la angla kaj en la japana lingvoj."}, {"text_idx": "#000002", "text": "Tre detale kaj profunde profesorino Desanka \u0110uric\u0301-Trbuhovic\u0301 priskribas la interesan kaj neordinaran vivon de Mileva Maric\u0302. Mileva naskig\u0302is en Serbio kaj estis knabino \"per viveca imago kaj sagaca observado de c\u0302iuj okazintaj\u0302oj c\u0302irkau\u0306 si\". S\u0302i estis la plej sag\u0302a kaj inteligenta lernantino \"kvazau\u0306 s\u0302i mem jam c\u0302ion sciis, kaj en la lernejo s\u0302i c\u0302ion nur rememoris. S\u0302i estis karakterize talenta por matematiko\"."}, {"text_idx": "#000003", "text": "Post la gimnazio Mileva veturis al Zuriko por studi. Tiam la Zurika universitato estis la unua en la germana regiono, en kiu oni permesis al virinoj studi, kaj en g\u0302i studis mondfamaj virinoj, kiuj poste ig\u0302is eminentaj sciencistinoj kiel Nadej\u0302da Suslova, Maria Hajmfegtlin, Maria Sklodowska kaj aliaj."}, {"text_idx": "#000004", "text": "Post bona sukceso, kiun Mileva havis en la akceptoekzameno en Federala teknika altlernejo, en oktobro 1896 s\u0302i komencis studi matematikon kaj fizikon. Tie s\u0302i konatig\u0302is kun Alberto Ejns\u0302tejno. Vers\u0302ajne la matematiko proksimigis ilin. Ili ofte estis kune kaj ekamis unu la alian. Pri ili Desanka \u0110uric\u0301-Trbuhovic\u0301 skribas: \"En Berno la felic\u0302o floris por ili ambau\u0306. Mileva estis senfine sindonema al li kaj tute peneme laboris por li. S\u0302i vidis kaj sentis lian grandan valoron kaj helpis lin por progresi por ne perdig\u0302i en sia propra suspekto\"."}, {"text_idx": "#000005", "text": "En la tuta libro estas emfazita la sindonemo de Mileva Maric\u0302 al Ejns\u0302tejno. S\u0302i estis la plej fervora lia apoganto kaj strebis c\u0302iuflanke helpi lin. Mileva neglektis siajn proprajn sciencajn esplorojn. S\u0302i ig\u0302is fidela edzino, diligenta dommastrino kaj sindona patrino al la filo Hans Alberto, kiu naskig\u0302is la 14an de majo 1904. Mileva forte influis sian edzon. \"Sidante apud li dum tagoj kaj noktoj kaj laborante sampene, s\u0302i kreis c\u0302e li tiujn laborkutimojn, tiun diligentecon en la laboro, kiu dank' al Mileva, restis por li la tutan vivon\"."}, {"text_idx": "#000006", "text": "Mileva Maric\u0302 forpasis la 4an de au\u0306gusto 1948. En la lastaj pag\u0302oj de la libro la au\u0306torino skribas: \"S\u0302i fordonis c\u0302ion pri kio s\u0302i disponis, ec\u0302 pli ol tion. La revoj de junag\u0302o ne realig\u0302is, la vivo sekvis alian vojon. Travivis s\u0302i grandan, kulminan amon, kiu valoris s\u0302iajn oferojn, c\u0302ar s\u0302i helpis, ke realig\u0302u la altig\u0302o kaj gloro de la viro, kiun s\u0302i adoris\"."}, {"text_idx": "#000008", "text": "En la ombro de Alberto Ejns\u0302tejno estas libro alloga, kiel interesa kaj atentokapta romano pri la vivo de la modesta, sed neordinara talenta virino \u2013 Mileva Maric\u0302."}]